Valtiovarainministeriö on pitänyt tämän vuoden talouskasvuennusteen ennallaan ja laskenut ensi vuoden ennustetta vain hivenen.

– Iso talouskuva ei ole syyskuusta muuttunut, sanoo finanssineuvos Mika Kuismanen. Kasvu on erittäin vaatimatonta.

Kuluvan vuoden talouskasvu on jotakuinkin nollassa, 0,2 prosenttia. Ensi vuonna bruttokansantuotteen kasvu on 1,2 prosenttia, arvioi ministeriö. Sama kasvuarvio annetaan vuodelle 2017.

Kasvu tulee lähinnä kotimaisesta kysynnästä – ei ulkomaankaupasta.

Investoinnit kehittyvät kotimaassa hyvin, sanoo VM. Yksityinen kulutuskin on kohtalaisen vahvaa. Vienti sen sijaan ei auta Suomen taloutta pariin vuoteen. Siksi teollisuustuotannon taso jää matalaksi. Talous ei vahvistu kunnolla ennen kuin vienti lähtee vahvaan nousuun.

Finanssineuvos Mika Kuismanen sanoo, että kasvuennuste on vahvalla pohjalla, vaikka se onkin pitkälti investointien varassa. Kansalaisten reaaliansiot ovat hänen mukaansa kehittyneet hyvin, mikä edistää yksityistä kuluttamista. Ihmisten velkaantuminen kuitenkin jatkuu, ja säästämisaste alenee.

Työttömyysprosentti alkanee laskea vuonna 2017

Ensi vuoden työttömyydeksi VM ennustaa 9,4 prosenttia. Avoimien työpaikkojen määrä on kasvanut, mutta samaan aikaan pitkäaikaistyöttömyys on lisääntynyt. Työmarkkinoilla on näin ollen kohtaanto-ongelma, eikä työllisyystilanne hevin parane. Työttömyysprosentin uskotaan lähtevän vaimeaan laskuun vuonna 2017.

Ensi vuoden inflaatio on VM:n mukaan hieman alle prosentin. Tämä vuosi on deflatorinen, eli hinnat ovat laskeneet.

Julkisyhteisöjen velka ei taitu vaan velkasuhde nousee 66,6 prosenttiin vuonna 2017, arvioi VM.

Ministeriön mukaan Suomi näyttää budjetin alijäämän ja velkansa suhteen juuri ja juuri täyttävän EU:n kasvu- ja vakaussopimuksen ehdot.

Valtiovarainministeriö ennusti syyskuussa, että bruttokansantuote kasvaa tänä vuonna 0,2 prosenttia. Ensi vuoden kasvuarvio oli tuolloin 1,3 prosenttia. Budjetti on rakennettu tämän varaan.

Vuosina 2012–2014 Suomen bruttokansantuote supistui.